b'\n_START_ARTICLE_\nBojni strup\n_START_PARAGRAPH_\nBojni strup je kemi\xc4\x8dno bojno sredstvo, ki ga uporabljajo oboro\xc5\xbeene sile z namenom onesposobljenja in/ali ubijanja nasprotnikove \xc5\xbeive sile._NEWLINE_Smrtni bojni strupi so prepovedani z ve\xc4\x8d konvencijami. Najprej je nekatere bojne strupe prepovedal \xc5\xbdenevski protokol o prepovedi du\xc5\xa1ljivih, strupenih in drugih plinih in bakteriolo\xc5\xa1kih na\xc4\x8dinov vojskovanja iz leta 1925, pol stoletja kasneje pa jih je celovitej\xc5\xa1e prepovedala Konvencija o prepovedi biolo\xc5\xa1kega (bakteriolo\xc5\xa1kega) in toksi\xc4\x8dnega oro\xc5\xbeja (BTWC) iz leta 1972, kasneje pa \xc5\xa1e Konvencija o prepovedi kemi\xc4\x8dnega oro\xc5\xbeja (CWC) iz leta 1993._NEWLINE_Nekateri bojni strupi, ki so namenjeni le za\xc4\x8dasni onesposobitvi, so v uporabi tudi v policiji in v civilni sferi.\n_START_SECTION_\nZgodovina\n_START_PARAGRAPH_\nPoro\xc4\x8dilo Zdru\xc5\xbeenih narodov iz leta 1969 definira kemi\xc4\x8dne bojne strupe kot kemi\xc4\x8dne spojine v plinski, teko\xc4\x8di ali trdni obliki, ki toksi\xc4\x8dno delujejo na ljudi, \xc5\xbeivali in rastline. Kemi\xc4\x8dno oro\xc5\xbeje pa niso samo strupene substance, ampak tudi oprema in sredstva, s katerimi so bile raztro\xc5\xa1ene. Strup je vsaka kemikalija, ki ob stiku z organizmom, \xc5\xbee v malih koli\xc4\x8dinah povzro\xc4\x8di smrt ali znake zastrupitve z la\xc5\xbejimi ali te\xc5\xbejimi posledicami na zdravje \xc4\x8dloveka._NEWLINE_Do za\xc4\x8detka 20. stoletja so bili bojni strupi uporabljeni le posami\xc4\x8dno, njihova mno\xc5\xbei\xc4\x8dna prizvodnja in razvoj sta se pri\xc4\x8dela konec prej\xc5\xa1nega stoletja, ko je z razvojem kemi\xc4\x8dne industrije, prvi\xc4\x8d postalo mo\xc5\xbeno v voja\xc5\xa1ke namene proizvesti tak\xc5\xa1ne koli\xc4\x8dine bojnih strupov, da je uporaba le-teh, nasprotniku povzro\xc4\x8dila znatne izgube._NEWLINE_Strupi so lahko naravnega ali nenaravnega (sinteti\xc4\x8dnega) porekla. Veliko spojin, ki so jih odkrili v naravi, so pozneje sintetizirali v ve\xc4\x8djih in la\xc5\xbeje dostopnih koli\xc4\x8dinah kot so v naravi, in tako so bojni strupi danes ve\xc4\x8dinoma sinteti\xc4\x8dne narave.\n_START_SECTION_\nPo klini\xc4\x8dnih slikah\n_START_PARAGRAPH_\nTa razvrstitev je najbolj ob\xc4\x8da.'